|  |
| --- |
| Dokument oprettet 23. november 2023 / msp\_dh  Sag 10-2007-451 – Dok. 632311 |

# 

# Guide til dirigenten på DH-afdelingens årsmøde

Dette er en guide til dig, der skal være dirigent på DH-afdelingens årsmøde.

Dirigenten har det overordnede ansvar for at lede årsmødet gennem dagsordenen på en rolig og saglig måde. Dirigenten er upartisk og skal afgøre evt. tvister eller tvivlstilfælde undervejs i mødet; fx hvordan vedtægterne fortolkes.

Før årsmødet skal du læse vedtægterne grundigt igennem, og du skal gennemgå dagsorden for årsmødet sammen med formanden for afdelingen, så du har styr på alle detaljer; fx om årsmødet er lovligt indkaldt, og hvilke kandidater der opstiller.

Under afvikling af årsmødet kan du benytte dette skema som en guide til, hvad du skal sige under det enkelte punkt, og du kan få et hurtigt overblik i løbet af mødet.

Efter årsmødet skal der udsendes et kort beslutningsreferat. Som dirigent skal du godkende referatet, inden det sendes ud til deltagerne.

|  |  |  |
| --- | --- | --- |
| **PUNKT PÅ DAGSORDEN** | **OPGAVER FOR DIRIGENTEN** | **BESTEMMELSE I AFDELINGSVEDTÆGTER** |
| 1. Navneopråb og optælling af stemmeberettigede | Formanden byder velkommen til mødet og står for navneopråb og optælling af stemmeberettigede. | § 2, Stk. 4. Stemmeberettigede er en udpeget repræsentant fra hver organisation. Den udpegede repræsentant behøver ikke at være bosiddende i kommunen. Hver organisation har en stemme. Hver repræsentant kan kun repræsentere én organisation. |
| 2. Valg af dirigent | Formanden foreslår, at årsmødet vælger en dirigent, og når dette er sket, tager dirigenten over som mødeleder.  Dirigenten konstaterer, at årsmødet er lovligt indkaldt ifølge vedtægterne:  - Årsmøde skal holdes senest i 1. kvartal. - Årsmødet skal være varslet med mindst 4 ugers frist.  - Dagsorden inkl. bilag skal være udsendt senest 2 uger før. | § 2 Hvert år i første kvartal afholder afdelingen årsmøde.  Stk. 2. Ved årsmødet gælder følgende frister:   * årsmødet skal indkaldes med mindst 4 ugers frist. * kandidater skal indstilles skriftligt til formanden senest 3 uger før årsmødet. * dagsordenen, beretning, handlingsplan, regnskab, forretningsorden og kandidatliste skal udsendes senest 2 uger før årsmødet. |
| 3. Valg af referent | Dirigenten spørger, om der er forslag til referent. |  |
| 4. Valg af stemmetællere | Dirigenten spørger, om der er forslag til stemmetællere. | Vedtægterne stiller ikke krav om et bestemt antal, men foreslå fx tre stemmetællere. Det skal være personer, som ikke selv stiller op til valg. |
| 5. Godkendelse af dagsorden | Dirigenten gennemgår kort dagsordenen og hører, om årsmødet kan godkende den. |  |
| 6. Fremlæggelse af formandens beretning for det seneste år til godkendelse | Dirigenten giver ordet til formanden, som fremlægger beretningen.  Dirigenten spørger herefter, om der er bemærkninger til beretningen.  Som afslutning spørger dirigenten, om årsmødet kan godkende formandens beretning (evt. med de faldne bemærkninger). | Fremlægges til godkendelse. |
| 7. Fremlæggelse af handlingsplan for det kommende år til godkendelse | Dirigenten spørger, hvem der vil fremlægge forslag til handlingsplan, som er en prioritering af afdelingens fælles indsatser i det kommende år.  Dirigenten spørger herefter, om der er bemærkninger til handlingsplanen.  Som afslutning på drøftelsen spørger dirigenten, om årsmødet kan godkende forlag til handlingsplan. | Fremlægges til godkendelse. |
| 8. Fremlæggelse af regnskab for seneste regnskabsår til godkendelse | Dirigenten giver ordet til den økonomiansvarlige, som fremlægger regnskab.  Dirigenten spørger herefter, om der er spørgsmål til regnskabet.  Som afslutning spørger dirigenten, om årsmødet kan godkende regnskabet. | Fremlægges til godkendelse. |
| 9. Fremlæggelse af forslag, om afdelingen skal søge § 18-midler hos kommunen | Dirigenten spørger, hvem der vil fremlægge forslag om at søge/ ikke søge § 18-midler.  Dirigenten spørger herefter, om der er bemærkninger til forslaget.  Som afslutning spørger dirigenten, om årsmødet kan godkende forlag om at søge/ ikke søge. | § 3, Stk. 3. Beslutning om at søge § 18-midler kræver 2/3 flertal blandt de fremmødte stemmeberettigede.  (Bemærk at forslag om § 18-midler kræver 2/3 flertal, men alle andre beslutninger træffes ved simpelt flertal blandt de fremmødte stemmeberettigede). |
| 10. Godkendelse af forretningsorden for bestyrelsen | Bemærk: Dirigentens behandling af dette punkt afhænger af situationen i den enkelte DH-afdeling.  Følgende er en uddybning af vedtægterne:  Hvis DH-afdelingen udelukkende ønsker formand, næstformand og økonomiansvarlig valgt på årsmødet, så er det frivilligt, om årsmødet fastsætter en forretningsorden.  Hvis DH-afdelingen ønsker at vælge flere personer end formand, næstformand og økonomiansvarlig, så skal årsmødet vedtage en forretningsorden, som bl.a. fastlægger, hvilke yderligere poster der skal ske valg til på årsmødet.  DH-afdelingen bestemmer selv formuleringerne i forretningsordenen. Dog må en forretningsorden ikke tilsidesætte eller afvige fra bestemmelser fastlagt i vedtægterne. DH’s sekretariat har udarbejdet et forslag til forretningsorden for DH-afdelingen. | § 4, stk. 6. Årsmødet kan fastsætte en forretningsorden for bestyrelsens virksomhed. Hvis afdelingen ønsker, at flere personer end formand, næstformand og økonomiansvarlig koordinerer afdelingens arbejde mellem bestyrelsens møder, så skal der vedtages en forretningsorden, hvori dette fastlægges. Disse personer skal vælges på årsmødet for en 2-årig periode. |
| 11. Valg af:       - Formand for 2 år (ulige år)  - Næstformand for 2 år (lige år)  - Økonomiansvarlig for 2 år (lige år) - Valg af revisor for 1 år (hvis afdelingen har valgt selv at stå for regnskab) | Det varierer fra år til år, hvilke poster der aktuelt er på valg.  Dirigenten gennemfører valg til hver enkel post for sig.  Dirigenten orienterer om rettidigt indkomne kandidater til den enkelte post.  Er der kun opstillet én kandidat, så betragtes kandidaten som valgt. Er der flere kandidater til samme post, så skal der være skriftlig afstemning. | § 2, stk. 2 (…) kandidater skal indstilles skriftligt til formanden senest 3 uger før årsmødet.  § 2, stk. 5. Kandidater til formand, næstformand og økonomiansvarlig skal være bosiddende i kommunen og være udpeget som organisationens repræsentant i bestyrelsen. Kandidaten behøver ikke at være til stede på årsmødet for at blive valgt. Genvalg kan finde sted.  Er der ikke opstillet kandidater til en post ved fristens udløb, kan der opstilles kandidater til ledige poster på årsmødet. Hvis der kun er én rettidigt opstillet kandidat til en post, så betragtes kandidaten som valgt.  § 3, stk. 2. Der skal være skriftlig afstemning, hvis der er flere kandidater opstillet, end der skal vælges. I tilfælde af stemmelighed foretages lodtrækning. |
| 12. Indkomne forslag | Dirigenten oplyser, om der er indkomne forslag.  (Typisk har afdelingen oplyst en frist for indkomne forslag i forbindelse med indkaldelse til årsmødet, så evt. konkrete forslag er udsendt sammen med dagsorden) | Vedtægterne fastsætter ingen frist for indkomne forslag. |
| 13. Eventuelt | Dirigenten spørger, om der er nogen, som har noget under eventuelt. Der kan ikke besluttes noget under dette punkt. |  |
| Afslutning | Dirigenten afslutter sin opgave som mødeleder og giver ordet tilbage til formanden, som afslutter årsmødet. |  |